《暮至余干用刘随州韵》
明代·黄克晦

杨叶青青柳叶齐，烟村渺渺楚江西。
湖边芳草连天绿，马上春禽尽日啼。
渡水暝云千片落，到城新月一痕低。
游人元自耽风景，翻向黄昏忆故蹊。

作者简介：明福建惠安人，一作晋江人，字孔昭，号吾野。能诗、善书、工画，称三绝。少时于沙岸画沙作山水景物，长学画，宗沈周，笔甚苍劲，称神品。有《北平稿》、《楚游集》、《匡庐唱和集》、《吾野诗集》。